उदयपुर। भट्ट जी की बाड़ी स्थित सब रजिस्ट्रार-2 ऑफिस के तीन कर्मचारियों के रिश्वत लेते गिरफ्तार होने के बाद शुक्रवार को रजिस्ट्री संबंधी काम करने वाला कोई नहीं रहा। विभाग के कैशियर कम वरिष्ठ लिपिक सुरेश भाणावत, कार्यालय सहायक लालू राम व डीड राइटर कैलाश नागदा को गुरुवार को ड्यूटी के दौरान रिश्वत लेते रंगे हाथ गिरफ्तार किया गया।
शुक्रवार को कार्यालय में बाबुओं की कुर्सियां खाली दिखाई दीं। कार्यालय के बाहर बैठने वाले टाइपिस्ट, स्टांप वेंडर्स भी गायब रहे। सब रजिस्ट्रार राजेश मेवाड़ा ने बताया कि कैशियर व लिपिक के अभाव में रजिस्ट्रियां करना संभव नहीं था। सुबह कुछ लोग आए थे, जो कुछ देर बाद सब रजिस्ट्रार-1 के आफिस में रजिस्ट्री कराने चले गए। दोनों कार्यालय सटे हुए होने से आशार्थियों को परेशानी नहीं हुई। गिरफ्तार कर्मचारियों की जगह भरने के लिए डीआईजी स्टाम्प उदयपुर व आईजी स्टाम्प अजमेर को बता दिया है।
घूसखोरी में पकड़े कर्मचारियों को जेल
रिश्वत के मामले में गिरफ्तार सब रजिस्ट्रार ऑफिस-सेकंड के तीनों कर्मचारियों को एसीबी की ओर से न्यायालय में पेश किया गया। तीनों को जेल भेज दिया गया। आरोपी कार्यालय सहायक लालू राम पुत्र रामलाल नागदा, डीड राइटर कैलाश पुत्र हेमराज नागदा और यूडीसी कम कैशियर सुरेश पुत्र मांगीलाल भाणावत को अदालत में पेश किया गया। तीनों को अदालत ने जेल भेजने के आदेश दिए।मामले की जांच में एसीबी अधिकारी तीनों के घरों से मिली सम्पत्ति, दस्तावेज और बैंक स्टेटमेंट की जांच कर रहे हैं। गौरतलब है कि आरोपी कर्मचारियों को लियो का गुड़ा के एक ग्रामीण से उसकी पत्नी के नाम आधा बीघा जमीन की रजिस्ट्री के एवज में चार हजार रुपए लेते गिरफ्तार किया गया था।
hin_Deva hin_Deva hin_Deva hin_Deva